Diari Oficial de la Generalitat Valenciana


Sumari del DOGV 5302, del 13-07-2006 (2006/7548)

ORDRE de 21 de juny de 2006, de la Conselleria d'Economia, Hisenda i Ocupació, per la qual es convoquen les ajudes de Foment de l'Ocupació Estable per a l'exercici 2006 i es regula el Pla Especial d'Ocupació Estable.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5302

Data del DOGV
:   13-07-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/7548


Data del document
:   21-06-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * manteniment de l'ocupació
    * dona
    * treballador d'edat avançada
    * jornada de treball
    * lluita contra l'atur
    * discapacitat
    * ajuda a l'ocupació
    * empresa privada
    * creació d'ocupació
    * jove
    * suport econòmic
    * societat sense fins de lucre
    * atur juvenil
    * atur femení
    * atur de llarga duració
    * guarda de xiquets
    * ajuda pública

ORDRE de 21 de juny de 2006, de la Conselleria d'Economia, Hisenda i Ocupació, per la qual es convoquen les ajudes de Foment de l'Ocupació Estable per a l'exercici 2006 i es regula el Pla Especial d'Ocupació Estable. [2006/7548]  
La present convocatòria de subvencions regula diverses actuacions dirigides al foment de l'ocupació estable de col·lectius amb més dificultats per a accedir o romandre en el mercat de treball, en compliment dels compromisos del Pacte Valencià pel Creixement i l'Ocupació 2001-2006 (PAVACE), revisat al setembre de 2005 i a més introdueix un Pla Especial d'Ocupació Estable per a disminuir la temporalitat laboral del mercat de treball a la Comunitat Valenciana. Després del títol I, que arreplega les disposicions comunes a les distintes modalitats d'ajudes, l'ordre conté els següents programes d'ajudes:  
a) En el títol II, s'hi regulen les ajudes dirigides a promoure la contractació indefinida directa dels següents col·lectius de desocupats: joves, dones, desocupats de llarga duració i majors de 45 anys.  
Quant a la contractació indefinida de joves menors de 30 anys, es redueix a tres mesos el període d'inscripció en la desocupació, i s'incrementa la quantia de les ajudes de 2.000 euros a 4.000, en el cas dels homes, i fins a 5.000 euros per a la contractació de dones, a fi de fomentar l'accés d'un nombre més gran de joves a l'ocupació estable i de qualitat. Igual que en convocatòries anteriors, per a donar suport a la modernització de les empreses, se subvencionarà en major grau la contractació de titulats en Informàtica i Telecomunicacions o Medi Ambient, i s'intentarà que se n'incremente la presència en l'àmbit de les empreses radicades a la Comunitat Valenciana. I per al 2006, vol incidir-se en la modernització de l'empresa valenciana per la qual cosa s'amplia l'aplicació d'aquest plus de l'ajuda en la contractació de joves investigadors per a la posada en marxa de programes d'I+D.  
El programa d'ajudes de foment d'ocupació estable de la dona per contractació indefinida directa, iniciat l'any 2005, es manté per a enguany i, com a novetat per al 2006, s'hi incorpora una nova regulació del programa d'ajudes per a despeses de guarderia de xiquets entre 0 i 6 anys, fills de les treballadores la contractació de les quals se subvencione a l'empara de l'ordre.  
Finalment, també en el Programa d'Ajudes per al Foment de la Contractació Indefinida de desocupats de llarga duració i majors de 45 anys s'han millorat les ajudes duplicant-ne la quantia per tal d'afavorir la seua incidència sobre l'accés a l'ocupació estable d'aquest col·lectiu de desocupats.  
b) En el títol III, s'hi regula el Pla Especial d'Ocupació Estable, responent així als acords adoptats en la mencionada revisió del PAVACE, i que es configura com un pla temporal i intensiu d'ajudes que permeta dur a terme transformacions de contractes temporals, vigents en el moment de l'entrada en vigor d'aquesta convocatòria, en indefinits. Es tracta d'un pla temporal i intensiu a fi de donar a l'economia un termini de transformació profunda en la qualitat de les ocupacions de sectors que no es justifiquen en l'ocupació temporal per raó de la seua activitat.   
c) En el títol IV, a través del foment de l'ocupació derivada de la reordenació de la jornada laboral i altres mesures del repartiment del temps de treball, es pretén fomentar la capacitat d'adaptació dels treballadors i les empreses donant suport a la modernització de l'organització del treball. S'inclou també en aquest capítol un programa d'ajudes destinat a facilitar la conciliació de la vida familiar i laboral, de les treballadores i els treballadors, en el qual es dóna suport a l'empresa i al treballador per a facilitar l'exercici del dret a absentar-se del treball durant un període de temps per a atendre la família en els supòsits legalment establits.  
d) En el títol V, es manté el programa d'ajudes dirigit a incentivar la regularització de la situació laboral de desocupats que treballen per compte d'altri en el seu propi domicili i de persones contractades per a la realització de treballs domèstics i d'atenció de persones dependents, a través de la contractació indefinida inicial o per conversió de contracte temporal previ.  
e) En la disposició addicional primera apareixen els crèdits que la Generalitat Valenciana destina a finançar la convocatòria, i cal destacar l'esforç pressupostari realitzat per al 2006, atés que dels 31.310.982 euros destinats a aquesta l'any 2005 es passa enguany a un finançament de 43.851.666 euros amb l'objecte de poder fer front a l'esmentat Pla Especial d'Ocupació Estable.  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,   
ORDENE  
TÍTOL I  
CAPÍTOL I  
Disposicions generals  
Article 1. Objecte   
1. La present ordre té com a objecte establir incentius per al foment de la contractació i de l'estabilitat en l'ocupació, amb la finalitat de crear llocs de treball, així com afavorir la inserció dels col·lectius desocupats amb més dificultats d'accés al mercat de treball, a través dels següents programes d'ajudes:  
a) Programa d'incentius a la contractació indefinida inicial.  
b) Programa especial d'ocupació estable.  
c) Repartiment del temps de treball i conciliació de la vida familiar i laboral.  
d) Altres mesures de suport a la creació d'ocupació estable   
2. El règim d'ajudes aplicable serà el determinat en els articles següents.  
Article 2. Beneficiaris de les ajudes  
Podran ser beneficiaris de les ajudes establides en la present ordre:  
1. Les empreses siga quina siga la seua forma jurídica, les persones físiques i les entitats privades sense ànim de lucre, amb àmbit d'actuació a la Comunitat Valenciana, que concerten els contractes subvencionables per a l'execució exclusiva en centres de treball radicats en aquesta Comunitat, sempre que, a més, reunisquen els requisits i les condicions que s'estableixen en la present ordre.   
2. Els treballadors que deixen de prestar servicis en l'empresa o disminuïsquen la seua jornada laboral, en els casos previstos en el títol IV, capítols IV i V de la present ordre.  
Article 3. Limitacions per a obtenir la condició de beneficiari   
3.1. Conforme al que disposa l'article 13 de la Llei 38/2003, de 17 de novembre, General de Subvencions no podran obtenir la condició de beneficiari de les subvencions regulades en aquesta ordre les persones o entitats en les quals concórrega alguna de les circumstàncies següents:  
a) Haver sigut condemnades mitjançant sentència ferma a la pena de pèrdua de la possibilitat d'obtenir subvencions o ajudes públiques.  
b) Haver sol·licitat la declaració de concurs, haver sigut declarats insolvents en qualsevol procediment, trobar-se declarats en concurs, estar subjectes a intervenció judicial o haver sigut inhabilitats conforme a la Llei Concursal sense que haja conclòs el període d'inhabilitació fixat en la sentència de qualificació del concurs.  
c) Haver donat lloc, per causa de la qual hagueren sigut declarats culpables, a la resolució ferma de qualsevol contracte subscrit amb l'administració.  
d) Estar sotmesa la persona física, els administradors de les societats mercantils o aquells que tinguen la representació legal d'altres persones jurídiques, a algun dels supòsits de la Llei 12/1995, d'11 de maig, d'Incompatibilitats dels Membres del Govern de la Nació i dels Alts Càrrecs de l'administració General de l'Estat, de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o tractar-se de qualsevol dels càrrecs electius regulats en la Llei Orgànica 5/1985, de 19 de juny, del Règim Electoral General, en els termes establits en aquesta o en la normativa autonòmica que regule aquestes matèries.  
e) No trobar-se al corrent en el compliment de les obligacions tributàries o davant de la Seguretat Social imposades per les disposicions vigents.  
f) Tenir la residència fiscal en un país o territori qualificat reglamentàriament com a paradís fiscal.  
g) No trobar-se al corrent de pagament d'obligacions per reintegrament de subvencions.  
h) Haver sigut sancionat mitjançant una resolució ferma amb la pèrdua de la possibilitat d'obtenir subvencions segons la Llei 38/2003, de 17 de novembre, General de Subvencions o la Llei General Tributària.  
3.2. En cap cas podran obtenir la condició de beneficiari les associacions sotmeses a les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, Reguladora del Dret d'Associació.  
Tampoc podran obtenir la condició de beneficiari les associacions respecte de les quals s'haguera suspés el procediment administratiu d'inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, fins que no recaiga una resolució judicial ferma en virtut de la qual puga practicar-se la inscripció en el corresponent registre.   
3.3. Les prohibicions contingudes en els paràgrafs b), d), e), f) i g) de l'apartat 3.1 i en l'apartat 3.2 d'aquest article s'apreciaran de forma automàtica i subsistiran mentre concórreguen les circumstàncies que, en cada cas, les determinen.  
3.4. Les prohibicions contingudes en els paràgrafs a) i h) de l'apartat 3.1 d'aquest article s'apreciaran de forma automàtica. L'abast de la prohibició serà el que determine la sentència o resolució ferma. Si no n'hi ha, l'abast es fixarà d'acord amb el procediment determinat reglamentàriament, sense que puga excedir cinc anys en el cas que la prohibició no derive de sentència ferma.  
3.5. L'apreciació i l'abast de la prohibició continguda en el paràgraf c) de l'apartat 3.1 d'aquest article es determinarà d'acord amb el que estableix l'article 21, en relació amb l'article 20.c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.  
Article 4. Exclusions i incompatibilitats  
1. Queden exclosos de les ajudes regulades en la present ordre els supòsits següents:  
A. Les relacions laborals de caràcter especial a què es refereix l'article 2.1, lletres a), c), d), e), f), g), h) i i) del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, i la resta de disposicions reglamentàries.  
B. Contractacions que afecten el cònjuge, ascendents, descendents i la resta de parents, per consanguinitat o afinitat, fins al segon grau inclusivament, de l'empresari o dels que tinguen càrrecs de direcció o siguen membres dels òrgans d'administració de les empreses que revisten la forma jurídica de societat o de les entitats privades sense ànim de lucre, així com les que es produïsquen amb aquests últims.  
C. Contractacions realitzades amb treballadors que, en els 24 mesos anteriors a la data de contractació, hagueren prestat servicis en la mateixa empresa o grup d'empreses mitjançant un contracte per temps indefinit.  
El que disposa el paràgraf anterior s'aplicarà també en el supòsit de vinculació laboral del treballador, en els 24 mesos anteriors a la contractació subvencionable, amb empreses a què el sol·licitant dels beneficis haja succeït en virtut del que estableix l'article 44 del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març.  
D. Treballadors que hagen finalitzat la seua relació laboral de caràcter indefinit per mutu acord en un termini de tres mesos anteriors a la formalització del contracte.  
E. Les contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries.  
F. Les empreses que hagen sigut excloses de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb el que preveu l'article 46 del Text Refós sobre Infraccions i Sancions en l'Ordre Social, aprovat pel Reial Decret Legislatiu 5/2000, de 4 d'agost.  
G. Les empreses que hagen realitzat extincions de contractes de treball per causes disciplinàries o objectives declarades improcedents per sentència judicial ferma, o en virtut d'acomiadament col·lectiu, en els 12 mesos anteriors a la sol·licitud de l'ajuda.   
2. Les ajudes establides en la present ordre són incompatibles entre si i amb qualssevol altres per a la mateixa acció subvencionable, percebudes d'aquesta o d'altres administracions públiques, excepte amb els incentius a la contractació que, regulats per lleis estatals, s'establisquen com a mesures de foment d'ocupació aplicables per a l'any 2006. En el supòsit de l'ajuda per a despeses de guarderia regulada en el capítol III del títol II, aquesta serà compatible amb altres ajudes percebudes pel mateix concepte, sempre que la suma de les ajudes percebudes no supere el cost total del servici.  
Article 5. Obligacions del beneficiari  
Amb independència de les obligacions específiques contemplades per a cada programa en aquesta ordre, en l'article 14 de la Llei 38/2003, de 17 de novembre, General de Subvencions, i de les que, si és el cas, expressament s'arrepleguen en la resolució de concessió, són exigibles les obligacions genèriques següents:  
1. Per als ocupadors, sense perjuí del que la normativa social vigent estableix:  
a) Formalització dels contractes de treball per escrit.  
b) Realitzar l'activitat o adoptar el comportament que fonamente la concessió de subvenció en la forma i els terminis establits.  
c) Justificar davant de l'òrgan concedent la realització de l'activitat o l'adopció del comportament, així com el compliment dels requisits i les condicions que determine la concessió.   
d) En el cas que el treballador contractat cause baixa en l'empresa, aquesta tindrà l'obligació de substituir-lo en el termini d'un mes per un altre, susceptible d'inclusió en els col·lectius subvencionables pel programa de què es tracte, en les mateixes condicions contractuals que tenia el treballador substituït. Aquesta substitució haurà de ser comunicada a l'òrgan que va concedir la subvenció en un termini no superior a 15 dies des que es produïsca. Si la baixa es produeix amb anterioritat a la resolució de concessió, decaurà el dret a la sol·licitud presentada.  
e) En el supòsit de contractacions per temps indefinit, l'ocupació creada ha de representar un increment net del nombre de treballadors tant en l'establiment com en l'empresa afectada, en comparació amb la mitjana dels 12 mesos anteriors. A més, l'ocupació creada s'haurà de mantenir durant un període mínim de tres anys, o de dos anys si es tracta de pime.  
f) Facilitar totes les dades i la informació, en qüestions relacionades amb les subvencions concedides, que els siguen requerides per la Conselleria d'Economia, Hisenda i Ocupació, així com comunicar a aquesta les incidències i les variacions que es produïsquen amb relació a aquelles.   
g) Comunicar al SERVEF la sol·licitud o l'obtenció d'altres subvencions o ajudes, per a la mateixa finalitat, procedents de qualssevol administracions o entitats públiques o privades en qualsevol moment de la vigència de l'expedient, després de la data de presentació de la sol·licitud.  
h) Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i de publicitat que estableix el Reglament (CE) número 1.159/2000, de 30 de maig, de la Comissió, sobre activitats d'informació i de publicitat que han de dur a terme els estats membres en relació amb les intervencions dels fons estructurals.  
i) Acreditar el compliment de la normativa sobre integració laboral de persones amb discapacitat o, si és el cas, l'exempció d'aquesta obligació.  
j) La presentació de sol·licituds a l'empara d'aquesta convocatòria suposa la prestació del consentiment, per part del beneficiari, perquè la Conselleria d'Economia, Hisenda i Ocupació puga sol·licitar dels òrgans competents la informació estrictament necessària per a comprovar els aspectes a què es refereixen les lletres d), e), f) i i) de l'apartat 1 d'aquest article.   
2. Per als treballadors que reduïsquen la seua jornada laboral d'acord amb l'article 2.2 d'aquesta ordre:  
a) Realitzar l'activitat o adoptar el comportament que fonamente la concessió de subvenció en la forma i els terminis establits.  
b) Justificar davant de l'òrgan concedent la realització de l'activitat o l'adopció del comportament, així com el compliment dels requisits i les condicions que determine la concessió.  
c) Facilitar totes les dades i la informació, en qüestions relacionades amb les subvencions concedides, que els siguen requerides per la Conselleria d'Economia, Hisenda i Ocupació, així com comunicar a aquesta les incidències i les variacions que es produïsquen amb relació a aquelles.  
CAPÍTOL II  
Procediment general per a la concessió de les ajudes  
Article 6. Presentació de sol·licituds i termini  
1. Les sol·licituds per a l'obtenció de les ajudes regulades en la present ordre hauran de dirigir-se al servici territorial de Foment corresponent, i es presentaran en un imprés normalitzat en la corresponent direcció territorial d'Ocupació i Treball del SERVEF, o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Amb caràcter general, la sol·licitud haurà d'acompanyar-se amb els documents següents:  
I. Per als ocupadors  
a) Documentació identificativa del sol·licitant i, si és el cas, identificació i acreditació de la representació legal.  
b) Documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV de 21 de juny de 1996), la validesa de la qual haurà d'estendre's al moment en què finalitze el termini de presentació de la sol·licitud. No serà necessària aquesta documentació en el cas d'ajudes la quantia de les quals no supere els 1.803,04 euros. Entre aquesta documentació, i només respecte d'aquella que corresponga a l'Agència Estatal de l'administració Tributària, haurà d'aportar-se:  
. Autorització expressa al SERVEF per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'ompliment del corresponent model normalitzat.  
. En el supòsit de falta d'autorització, haurà de presentar-se un certificat d'estar al corrent de les obligacions tributàries, la validesa del qual haurà d'estendre's a la data de finalització del termini de presentació de sol·licituds.  
c) A més del que preveu l'apartat anterior, s'aportarà una declaració responsable del representant legal de l'entitat de no estar sotmesos a les altres prohibicions per a obtenir la condició de beneficiari, assenyalades en els apartats 3.1 i 3.2 de l'article 3 de l'ordre.  
d) Dades de domiciliació bancària segons el model normalitzat (fitxa de manteniment de tercers) i document acreditatiu de la titularitat del compte bancari del beneficiari, excepte si s'han presentat amb anterioritat davant de la Conselleria d'Economia, Hisenda i Ocupació i no han experimentat cap variació.  
e) Còpia del contracte de treball que dóna lloc a l'ajuda, degudament comunicat al centre SERVEF d'Ocupació i que en el seu clausulat conste, si és el cas, que es tracta d'un contracte indefinit, o en el cas de les ajudes per la reordenació de la jornada laboral, que es faça menció a la causa que ho motiva, així com, en el cas de ser procedent, l'acord d'empresa que el suscita.   
f) Certificat acreditatiu de la inscripció com a desocupat del treballador contractat en el corresponent centre SERVEF d'Ocupació. En aquells programes en què s'exigeix un període concret de situació d'antiguitat i/o inscripció en la desocupació haurà d'aportar-se documentació justificativa del compliment d'aquest requisit en el moment de la contractació objecte de subvenció.  
g) Altes, o en cas de transformacions de contractes, variació de dades dels treballadors contractats en el règim de la Seguretat Social que siga procedent. Així mateix, s'aportarà la variació de dades quan, amb ocasió de l'aplicació de les mesures previstes en aquesta ordre, es produïsca en la situació d'altres treballadors de l'empresa.  
h) Declaració responsable que les contractacions realitzades no estan compreses en els supòsits previstos en l'article 4 de la present ordre i que el sol·licitant no es troba sotmés a cap dels supòsits previstos en el mateix article.  
i) En el supòsit d'ajudes previstes en el títol IV de la present ordre, excepte les ajudes establides en els capítols IV i V, còpia de l'acord entre l'empresa i els treballadors amb referència explícita a la creació d'ocupació, com a conseqüència de les mesures pactades, amb indicació del temps cert de reordenació de la jornada i eliminació o reducció d'hores extraordinàries i l'especificació del lloc de treball corresponent.  
j) Consentiment exprés, per part del beneficiari, que autoritze el SERVEF a demanar davant de la Seguretat Social la informació a què es refereix l'article 5, apartat 1, lletra i), de la present ordre.  
k) Declaració responsable del compliment de la normativa sobre integració laboral de persones amb discapacitat o, si és el cas, l'exempció d'aquesta obligació, d'acord amb l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
II. Per als treballadors a què es refereix l'article 2.2 de la present ordre, la sol·licitud haurà d'acompanyar-se amb la documentació a què es refereixen les lletres a), b), c), d), e) i f) de l'apartat 2.I d'aquest article.  
III. Per a les ajudes per a despeses de guarderia arreplegades en el capítol III del títol II d'aquesta ordre, a més de la documentació arreplegada en l'apartat 2.I d'aquest article, la sol·licitud haurà d'acompanyar-se amb la documentació següent:  
a) Llibre de família o document oficial que acredite la filiació del menor que assisteix a la guarderia.  
b) Documentació justificativa de la despesa (factures emeses per la guarderia a l'empresa).   
3. En el cas que els documents que han d'acompanyar la sol·licitud de concessió de les ajudes ja estigueren en poder de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què obren i que no hagen transcorregut més de cinc anys des de la finalització del procediment a què corresponguen.  
En cas d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per altres mitjans els requisits a què es refereix el document.  
4. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye amb la documentació que, d'acord amb aquesta ordre, resulte exigible, es requerirà l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, es considerarà que desisteix de la petició, amb una resolució prèvia que haurà de ser dictada en els termes que preveu l'article 42 de l'esmentada Llei.  
5. Termini de presentació de sol·licituds:   
El termini de presentació de sol·licituds s'iniciarà l'endemà de la publicació de l'ordre en el Diari Oficial de la Generalitat i finalitzarà el 31 d'octubre de 2006, ambdós inclusivament.  
Article 7. Criteris per a la concessió de les ajudes i de les quanties aplicables  
1. Les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres d'entrada de l'òrgan competent per a resoldre, sempre que es complisquen els requisits exigits en aquesta ordre i s'hi adjunte la totalitat de la documentació establida en l'article anterior.  
De conformitat amb el que disposa l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, en cas d'empat tindran preferència aquelles empreses que acrediten un major grau de compromís amb la inserció laboral d'aquest tipus de treballadors en els termes previstos per l'article referenciat.  
2. La quantia de les ajudes serà l'establida en cada un dels programes regulats en la present convocatòria.   
Aquesta quantia es podrà intensificar fins a un 20 per cent en aquells territoris i sectors en què l'ocupació resulte especialment afectada per la situació canviant de l'economia.   
A aquests efectes, mitjançant una instrucció de la directora general del SERVEF durant la vigència del termini de presentació de sol·licituds es podrà concretar l'àmbit geogràfic d'aplicació d'aquesta previsió en funció de la concurrència de circumstàncies excepcionals degudament justificades, com la reestructuració d'empreses i l'evolució de la desocupació en l'àmbit municipal o comarcal.  
Article 8. Procediment de concessió   
1. La competència per a concedir i resoldre sobre les sol·licituds correspon als directors territorials d'Ocupació del SERVEF per delegació de la directora general del SERVEF. Així mateix, la instrucció del procediment es durà a terme per les direccions territorials d'Ocupació del SERVEF.  
2. El termini màxim per a resoldre i notificar la resolució procedent serà de sis mesos a comptar des de l'endemà de la presentació de la sol·licitud en qualsevol dels registres d'entrada del SERVEF.   
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/99, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la sol·licitud.  
4. La resolució de concessió de les ajudes fixarà expressament la quantia concedida, incorporarà, si és el cas, les condicions, les obligacions i les determinacions accessòries a què haja de subjectar-se el beneficiari d'aquesta, i es notificarà als interessats en els termes que preveu l'article 58 de la Llei 30/1992, abans mencionada.  
5. Les resolucions que es dicten a l'empara de la present Ordre esgotaran la via administrativa, i contra aquestes els interessats podran interposar un recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant de l'òrgan que va dictar la resolució en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent. Quan la interessada siga una administració local, podrà efectuar un requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la notificació, en els termes que preveu l'article 44 de la Llei 29/98.  
Davant de la desestimació per silenci administratiu podrà interposar-se idèntic recurs, en el termini de sis mesos des que haguera finalitzat el termini per a dictar i notificar la resolució expressa, tot això de conformitat amb el que disposa l'article 46.1 de la Llei 29/98, de 13 de juliol, Reguladora de la Jurisdicció Contenciosa Administrativa; i sense perjuí del que disposen els articles 116 i 117, abans mencionats.  
Article 9. Resolució d'incidències  
L'òrgan competent per a la concessió de les ajudes previstes en la present ordre resoldrà les incidències que es produïsquen després d'aquesta concessió, com ara pròrroga de terminis, modificacions justificades o qualsevol variació de les condicions particulars de la concessió.  
Article 10. Control de les ajudes  
1. Correspondrà a la directora general del SERVEF, a través dels directors territorials d'Ocupació del SERVEF, dur a terme la funció de control de les subvencions concedides, així com l'avaluació i el seguiment del present Programa.   
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.  
3. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions que realitze la Intervenció General i, si és el cas, les institucions comunitàries, per estar les ajudes finançades pel Fons Social Europeu. A aquests efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix, estarà obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
Article 11. Liquidació de les ajudes  
La liquidació de les ajudes s'efectuarà una vegada complits i justificats documentalment els requisits establits, tal com s'especifique per a cada programa en els articles corresponents d'aquesta ordre i es lliurarà d'una sola vegada l'import de l'ajuda reconeguda a cada beneficiari.   
Article 12. Modificació i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. A més de les causes d'invalidesa de la resolució de concessió, arreplegades en l'article 36 de la Llei General de Subvencions, donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la mateixa Llei.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i la incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions.   
4. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
TÍTOL II  
Programa d'Incentius a les   
Contractacions Indefinides Inicials  
CAPÍTOL I  
Disposicions generals  
Article 13. Objecte  
L'objectiu que es persegueix a través d'aquest Programa és elevar el nivell d'ocupació de caràcter estable des de l'inici de la relació laboral de desocupats inscrits en els centres SERVEF pertanyents a col·lectius amb més dificultats per a accedir a una ocupació d'aquestes característiques.  
Article 14. Accions susceptibles de suport  
Les ajudes previstes en el present títol es desenvolupen a través dels programes següents:  
a) Ocupació estable per a joves  
b) Ocupació estable per a la dona  
c) Ocupació estable per a majors de 45 anys i aturats de llarga duració  
CAPÍTOL II  
Ocupació estable per a joves  
Article 15. Objecte  
Les ajudes establides en aquest capítol estan dirigides a subvencionar contractes indefinits directes que es formalitzen des de l'1 de gener fins al 31 d'octubre de 2006 amb joves desocupats menors de 30 anys inscrits en el corresponent centre SERVEF de la Generalitat Valenciana.  
Article 16. Quantia de les ajudes  
Les ajudes que s'estableixen en el present Programa consisteixen en una subvenció per la contractació indefinida inicial, a jornada completa, per un import de 4.000 euros, i 5.000 en el cas de les dones. Si el contracte se subscriguera a jornada parcial i amb una duració mínima de 20 hores setmanals, aquests incentius es prorratejaran en proporció al temps de treball efectiu.  
En el cas de contractacions de joves com a personal investigador per al desenvolupament de programes d'I+D en el si de l'empresa, així com de joves que posseïsquen titulacions oficials que pertanguen a les àrees de coneixement d'informàtica, telecomunicacions, medi ambient o prevenció de riscos laborals, s'incrementarà en un 25%, l'import de l'ajuda establit en l'apartat primer d'aquest article.  
Article 17. Requisits dels treballadors  
Els treballadors que siguen contractats de forma indefinida hauran de complir, quant a la situació de desocupació, els requisits exigits per la legislació vigent, i hauran d'estar inscrits com a desocupats, almenys, un període de tres mesos ininterromputs en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada.   
CAPÍTOL III  
Ocupació estable per a la dona  
Article 18. Objecte  
L'objecte del present Programa és millorar l'accés o la reincorporació de la dona a l'ocupació de caràcter estable a través de dos tipus d'ajudes:  
a) Ajudes dirigides a incentivar les empreses per a fomentar la contractació indefinida de la dona que es produïsca des de l'1 de gener fins al 31 d'octubre de 2006, tant a jornada completa com a temps parcial per a facilitar la conciliació de la vida familiar i laboral.   
b) Ajudes destinades a contribuir al sosteniment de les despeses del servici de guarderia infantil dels xiquets d'entre 0 i 6 anys per part de les empreses que no disposen de servici propi.  
Article 19. Requisits de les treballadores  
Les treballadores que siguen contractades de forma indefinida hauran de complir, quant a la situació de desocupació, els requisits exigits per la legislació vigent, i hauran d'estar inscrites com a desocupades per un període ininterromput, almenys, de tres mesos previs a la contractació objecte de subvenció en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada.   
Article 20. Ajudes a la contractació indefinida a temps complet  
1. L'ajuda per la formalització de cada contracte indefinit inicial consisteix en una subvenció de 4.000 euros.  
La quantia de l'ajuda s'incrementarà en 600 euros per contracte formalitzat en els supòsits següents:  
a) Quan l'empresa contractant acredite la posada en marxa d'un pla d'igualtat d'oportunitats.  
b) Quan la contractació es produïsca en un sector d'activitat en què la dona es troba subrepresentada de conformitat amb el que disposa l'Ordre de 16 de setembre de 1998 per al foment de l'ocupació estable de dones en les professions i ocupacions amb menor índex d'ocupació femenina (BOE 29-09-1998) o amb la norma vigent en la matèria en el moment de la contractació.  
c) Quan l'empresa contractant acredite la prestació de servicis de guarderia per a les treballadores, siga mitjançant instal·lacions pròpies o a través de cofinançament directe als treballadors que facen ús d'aquest servici per a l'atenció dels seus fills menors de 3 anys durant la jornada laboral.  
Article 21. Ajudes a la contractació indefinida a temps parcial  
1. Ajudes a les contractacions indefinides a temps parcial, amb una duració mínima de 20 hores setmanals, regulades en l'article 12.1 de l'Estatut dels Treballadors: les ajudes consisteixen en una subvenció de 3.000 euros pel primer contracte subscrit i de 4.000 euros per al segon contracte. Per al tercer o ulteriors contractes subscrits per la mateixa empresa amb altres desocupades, la subvenció anterior serà de 5.000 euros per contracte.  
2. Ajudes a les contractacions indefinides de caràcter fix discontinu, regulades en l'article 15.8 de l'Estatut dels Treballadors: les ajudes consisteixen en una subvenció, per cada contracte formalitzat amb dret a aquesta, per un import de 1.000 euros.  
Article 22. Ajudes per a despeses de guarderia  
1. La quantia de la subvenció, que es pagarà d'una sola vegada, es calcularà en funció de les despeses acreditades des de la data del contracte de treball. La quantia màxima de la subvenció serà de 600 euros per xiquet.  
2. Podran sol·licitar l'ajuda les empreses que no disposen de servici de guarderia i hagen realitzat contractacions de dones amb fills entre 0 i 6 anys sempre que aquestes contractacions hagen sigut subvencionades a l'empara del que preveu la present convocatòria.   
CAPÍTOL IV  
Ocupació estable per a majors de 45 anys i aturats  
 de llarga duració  
Article 23. Objecte  
L'objecte del present Programa d'ajudes és elevar el nivell de l'ocupació estable dels aturats de llarga duració i majors de 45 anys inscrits en els centres SERVEF, mitjançant ajudes a les contractacions indefinides directes que es produïsquen des de l'1 de gener fins al 31 d'octubre de 2006, siguen a jornada completa, a temps parcial o de caràcter fix discontinu.  
Article 24. Quantia de les ajudes  
a) Ajudes a la contractació indefinida a jornada completa: l'ajuda per la formalització de cada contracte indefinit consisteix en una subvenció de 3.000 euros i 4.000 en el cas de les dones.  
b) Ajudes a les contractacions indefinides a temps parcial, amb una duració mínima de 20 hores setmanals, regulades en l'article 12.1 de l'Estatut dels Treballadors: les ajudes consisteixen en una subvenció, per cada contracte formalitzat amb dret a aquesta, en quantitat proporcional a les ajudes establides en l'apartat anterior, en funció de la duració de la jornada estipulada.  
c) Ajudes a les contractacions indefinides de fixos discontinus, regulades en l'article 15.8 de l'Estatut dels Treballadors: les ajudes consisteixen en una subvenció, per cada contracte formalitzat amb dret a aquesta, per un import de 600 euros.  
Article 25. Requisits dels treballadors  
Els treballadors que siguen contractats de forma indefinida hauran de complir, quant a la situació de desocupació, els requisits exigits per la legislació vigent, hauran d'estar inscrits com a desocupats en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada. En tot cas, hauran d'estar compresos en algun dels col·lectius següents:  
a) Desocupats menors de 25 anys que, en la data de formalització del contracte indefinit, estiguen inscrits en els corresponents centres SERVEF de la Generalitat Valenciana per un període igual o superior a 180 dies.  
b) Desocupats majors de 25 anys inscrits en els centres SERVEF de la Generalitat Valenciana per un període ininterromput de més de 365 dies previs a la data de formalització del contracte indefinit. A aquests efectes es considerarà interrompuda la demanda d'ocupació per haver treballat un període acumulat de 90 dies o més en els 365 dies anteriors a la data de la realització del contracte que dóna dret a la subvenció.  
c) Desocupats majors de 45 anys en els quals no concórreguen les circumstàncies anteriors inscrits com a desocupats, almenys, per un període ininterromput de tres mesos previs a la contractació objecte de subvenció.  
TÍTOL III  
Pla Especial d'Ocupació Estable  
Article 26. Objecte i condicions de les ajudes  
1. L'objecte del present Pla és donar suport a l'estabilitat laboral dels col·lectius de treballadors més afectats per la temporalitat laboral: dones i joves menors de 30 anys.   
2. Les ajudes es dirigeixen a incentivar la transformació en indefinits dels contractes temporals que es troben vigents en el moment de l'entrada en vigor de la present ordre, sempre que aquestes transformacions es realitzen en el termini comprés entre l'entrada en vigor i el 31 d'octubre de 2006. A aquests efectes, es considerarà contracte temporal tot contracte de treball que no tinga caràcter indefinit, subscrit sota qualsevol modalitat contractual vigent.  
3. Els contractes indefinits tindran, com a mínim, una jornada igual a la que tenia el contracte temporal.  
Article 27. Quantia de les ajudes  
1. Transformacions de contractes temporals de joves:  
La quantia de la subvenció per contracte indefinit a jornada completa és de 4.000 euros, i de 5.000 euros en el cas de dones. Quan es pretenga transformar un contracte a temps parcial en indefinit a temps parcial, amb un mínim de 20 hores setmanals, l'incentiu es prorratejarà en proporció al temps de treball efectiu.   
En el cas de contractacions de joves com a personal investigador per al desenvolupament de programes d'I+D en el si de l'empresa, així com de joves que posseïsquen titulacions oficials que pertanguen a les àrees de coneixement d'informàtica, telecomunicacions, medi ambient o prevenció de riscos laborals, s'incrementarà en un 25%, l'import de l'ajuda establit en el paràgraf anterior.  
2. Transformacions de contractes temporals de dones:  
La quantia de la subvenció per contracte indefinit a jornada completa és de 4.000 euros. Quan es pretenga transformar un contracte a temps parcial en indefinit a temps parcial, amb un mínim de 20 hores setmanals, l'incentiu es prorratejarà en proporció al temps de treball efectiu.   
La quantia de l'ajuda s'incrementarà en 600 euros per contracte transformat en els supòsits següents:  
a) Quan l'empresa contractant acredite la posada en marxa d'un pla d'igualtat d'oportunitats.  
b) Quan la contractació es produïsca en un sector d'activitat en què la dona es troba subrepresentada de conformitat amb el que disposa l'Ordre de 16 de setembre de 1998 per al foment de l'ocupació estable de dones en les professions i les ocupacions amb menor índex d'ocupació femenina (BOE 29-09-1998) o amb la norma vigent en la matèria en el moment de la contractació.  
c) Quan l'empresa contractant acredite la prestació de servicis de guarderia per a les treballadores, siga mitjançant instal·lacions pròpies o a través de cofinançament directe als treballadors que facen ús d'aquest servici per a l'atenció dels seus fills menors de 3 anys durant la jornada laboral.  
TÍTOL IV  
Repartiment del temps de treball i conciliació   
de la vida familiar i laboral  
CAPÍTOL I  
Disposicions generals  
Article 28. Objecte  
El present títol té com a objecte regular el conjunt de programes de mesures incentivadores a la creació d'ocupació que sorgisca de la reorganització del temps de treball, de la substitució d'hores extraordinàries, de cobertura de vacants i de disminució per decisió del treballador de la jornada laboral; així com la realització d'estudis i d'assistències tècniques tendents a la posada en marxa de plans de reordenació de la jornada laboral en l'empresa.  
Article 29. Accions susceptibles de suport  
Les ajudes previstes en el present títol es desenvolupen a través dels programes de promoció d'ocupació següents:  
a) Programa d'incentius als contractes indefinits subscrits per a aconseguir una més eficaç organització del temps de treball.  
b) Programa d'incentius a les contractacions que es realitzen a fi de substituir hores extraordinàries.  
c) Programa d'incentius a les noves contractacions a temps parcial per a realitzar la jornada de treball que quede lliure a causa de la jubilació parcial de treballadors de l'empresa.  
d) Programa d'incentius a les noves contractacions per absències legals o per disminució, per decisió del treballador, del seu temps de treball.  
e) Programa d'ajudes per a la formalització de contractes d'interinitat destinats a cobrir les absències dels treballadors per a assistència a la família.  
f) Programa d'incentius per a la realització d'estudis i d'assistències tècniques tendents a la posada en marxa de plans de reordenació de la jornada en l'empresa.  
Article 30. Requisits dels treballadors contractats  
Els treballadors contractats hauran de complir, quant a la situació de desocupació, els requisits exigits per la legislació vigent, hauran d'estar inscrits com a desocupats en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada, i estar compresos en algun dels col·lectius següents:  
a) Joves desocupats menors de 30 anys en la data de formalització del contracte.  
b) Desocupats majors de 45 anys en la data de formalització del contracte.  
c) Desocupats en els quals no concórreguen les circumstàncies anteriors, inscrits en els centres SERVEF de la Generalitat Valenciana per un període, almenys, de 180 dies previs a la data de formalització del contracte.  
d) Dones.  
e) Persones desocupades amb algun tipus de discapacitat  
CAPÍTOL II  
Programa d'incentius als contractes indefinits subscrits   
com a conseqüència d'acord en l'empresa per a aconseguir   
una més eficaç organització del temps de treball  
Article 31. Objecte  
L'objectiu final que es persegueix a través d'aquest programa d'incentius a la contractació és la generació de noves ocupacions mitjançant la realització de noves contractacions indefinides de treballadors desocupats pertanyents a algun dels col·lectius subvencionables, subscrits com a conseqüència d'acord entre l'empresa i els representants legals dels treballadors en aquesta, en el cas que n'hi haja, per a aconseguir una més eficaç organització del temps de treball, sempre que supose un increment de l'ocupació neta, circumstància aquesta que haurà de quantificar-se i mencionar-se expressament, així com el temps, expressat en nombre d'anys, en el qual podrà aconseguir-se la nova organització del temps de treball.  
Article 32. Quantia de les ajudes  
1. Les ajudes previstes en el present capítol consistiran en una subvenció de 3.000 euros per cada contracte indefinit a jornada completa. Quan es contracte persones majors de 45 anys l'ajuda serà de 3.500 euros, i en el supòsit de contractació de dones l'import de l'ajuda serà de 4.000 euros.  
2. En el cas de contractacions indefinides a temps parcial amb un mínim de 20 hores setmanals, les ajudes consistiran en una subvenció, per cada contracte formalitzat amb dret a aquesta, en quantitat proporcional a les ajudes establides en el paràgraf anterior, determinada en funció de la duració de la jornada estipulada.   
CAPÍTOL III  
Programa d'incentius a les contractacions que es realitzen  
a fi de substituir hores extraordinàries  
Article 33. Objecte  
Mitjançant aquesta mesura, i sobre la base d'un acord entre els treballadors i l'empresa, es pretén fomentar la creació d'ocupació a través de la substitució de les hores extraordinàries en l'empresa, excepte les regulades en l'art. 35.3 de l'Estatut dels Treballadors i incentivar les contractacions de desocupats pertanyents als col·lectius esmentats en l'article 30 de la present ordre. En el mencionat acord hauran de quantificar-se les hores extraordinàries que es pretenen substituir així com l'ocupació que es preveu generar.  
Article 34. Quantia de les ajudes  
1. Les ajudes previstes en el present capítol consistiran en una subvenció de 2.000 euros per cada contracte indefinit a jornada completa que se subscriga a l'empara d'aquesta ordre, llevat que aquestes es referisquen a contractacions de desocupats majors de 45 anys, que la quantitat serà de 2.200 euros, i de dones, supòsit en què l'import serà de 3.000 euros.  
2. En el supòsit de ser un contracte temporal, haurà de tenir una duració mínima de sis mesos. En aquest supòsit, la quantia de l'ajuda és de 600 euros per cada període de duració de sis mesos del contracte temporal estipulat, per a qualsevol dels treballadors contractats compresos en alguns dels col·lectius que estableix l'article 30.  
Article 35. Documentació addicional  
A més de la documentació general que estableix l'art. 6.2, les sol·licituds d'ajudes d'aquest capítol hauran d'anar acompanyades amb la documentació següent:  
1. Documentació acreditativa d'haver cotitzat a la Seguretat Social per un nombre d'hores extraordinàries igual o superior a les que es pretenguen substituir, mitjançant l'aportació dels corresponents butlletins de cotització.  
2. Acreditar l'increment de plantilla fixa pactada, mitjançant la presentació dels corresponents TC2.  
CAPÍTOL IV  
Programa d'incentius a les noves contractacions a temps  
parcial per a realitzar la jornada de treball que quede lliure  
a causa de la jubilació parcial de treballadors de l'empresa  
Article 36. Objecte  
1. Com a ajuda a les empreses, s'incentiva la realització de nous contractes de relleu amb desocupats pertanyents als col·lectius esmentats en l'article 30 d'aquesta ordre, sempre que es pacten entre les seues clàusules les condicions següents:   
a) Que la duració del contracte de relleu siga, almenys, d'un any, siga a jornada completa o a jornada parcial.  
b) Que, una vegada produïda la jubilació del treballador rellevat, el contracte del rellevant es convertisca en indefinit i a jornada completa.  
2. Com a ajuda als treballadors, s'incentiva l'accés a la jubilació parcial, especialment a partir dels 65 anys, sempre que aquesta done lloc a un nou contracte de relleu d'un desocupat pertanyent a algun dels col·lectius arreplegats per l'article 30.  
Article 37. Quantia de les ajudes  
Les ajudes previstes en el present capítol seran de dos tipus:  
1. Per a les empreses que contracten mitjançant la modalitat del contracte de relleu, el règim de les ajudes serà el contingut en l'art. 24 de la present ordre. La quantia de les ajudes s'incrementarà en un 25% a aquelles empreses que acrediten que la contractació s'ha efectuat en compliment d'acord subscrit entre l'empresa i els representants legals dels treballadors en aquesta.  
2. Per als treballadors que accedisquen als supòsits de jubilació parcial, sempre que aquesta done lloc a un nou contracte de relleu vigent en el moment de presentació de la sol·licitud, la subvenció serà de 720 euros per cada any complet, amb el límit màxim de 3.600 euros. La quantia de les ajudes s'incrementarà en un 25% a aquells treballadors que accedisquen a la jubilació parcial a partir dels 65 anys.  
CAPÍTOL V  
Programa d'incentius a les noves contractacions per   
absències legals del treballador  
Article 38. Objecte  
1. Els contractes d'interinitat que es realitzen amb treballadors desocupats demandants d'ocupació i que complisquen els requisits de l'article 30 de l'Ordre, tindran les ajudes següents, sempre que aquestes contractacions es destinen a la cobertura de les absències o vacants següents:  
a) excedència voluntària,  
b) excedència forçosa, d'acord amb el que preveu la legislació laboral, i  
c) mutu acord de les parts.  
2. La contractació haurà de realitzar-se dins del període que dure el supòsit que la motive i, en el cas que siga procedent realitzar una contractació a temps parcial, aquesta haurà d'estipular-se amb jornades, almenys, de 20 hores setmanals.  
Article 39. Quantia de les ajudes  
Les ajudes previstes en el present capítol seran de dos tipus:  
1. Les ajudes previstes per a les empreses en aquest programa en els supòsits de contractes realitzats a jornada completa i un mínim de tres mesos de duració, consistiran en els imports següents:  
. Entre tres i sis mesos, 240 euros.  
. Entre més de sis mesos i menys de nou mesos, 540 euros.  
. Entre nou i dotze mesos, 840 euros.  
. Més de dotze mesos, 1.140 euros.  
2. En el cas de contractes a temps parcial amb un mínim de 20 hores, les quantitats del paràgraf anterior es reduiran de forma proporcional al temps de la duració de la jornada.  
3. En els supòsits de les lletres a), i c) de l'article 38.1 de la present ordre, es donarà una subvenció a la treballadora que deixa de prestar servicis, de 720 euros per cada tres mesos de duració del nou contracte que es genere, sempre que aquest últim s'estipule a jornada completa, amb el límit màxim de 1.800 euros. Per al cas de disminució de jornada parcial que genere un contracte a temps parcial, es minorarà la quantitat anterior de forma proporcional.  
CAPÍTOL VI  
Programa d'ajudes per a la formalització de contractes   
d'interinitat destinats a cobrir les absències dels  
 treballadors per a assistència a la família  
Article 40. Objecte i quantia de les ajudes  
1. A fi de donar suport a la conciliació de la vida familiar i laboral s'estableixen ajudes destinades als contractes d'interinitat que es realitzen amb treballadores desocupades destinats a la cobertura de les absències o vacants següents:  
a) maternitat,  
b) risc en l'embaràs,  
c) acolliment i adopció,  
d) guarda legal,  
e) atenció de familiars malalts.  
2.La contractació haurà de realitzar-se dins del període que dure el supòsit que la motive i, en el cas que siga procedent realitzar una contractació a temps parcial, aquesta haurà d'estipular-se amb jornades, almenys, de 20 hores setmanals.  
3. La quantia de les ajudes destinades a l'empresa contractant serà la prevista en apartat primer de l'article precedent. En els supòsits arreplegats en l'apartat primer d'aquest article, apartats d) i e), la treballadora que deixa de prestar servicis podrà acollir-se a les ajudes arreplegades en l'article 39.3.  
CAPÍTOL VII  
Programa d'incentius per a la realització d'estudis   
i assistències tècniques tendents a la posada en marxa   
de plans de reordenació de la jornada en l'empresa  
Article 41. Objecte  
Els beneficiaris previstos en l'article 2.1 de la present ordre podran rebre ajudes dirigides a cofinançar estudis i intervencions realitzats per professionals externs, sobre creació neta d'ocupació en l'empresa mitjançant reorganització del temps de treball, prèviament acordat entre l'empresari i els representants legals dels treballadors.  
Article 42. Quantia de les ajudes  
L'obtenció d'aquestes ajudes estarà condicionada a l'aplicació parcial o total de les mesures proposades sobre reordenació de la jornada laboral o reorganització del sistema de treball en els estudis respectius, i podrà arribar fins al 50% del cost de l'acció, amb el límit màxim de 6.000 euros per cada entitat beneficiària.  
Article 43. Documentació addicional  
A més de la documentació general que estableix l'article 6.2, les sol·licituds d'ajudes d'aquest capítol hauran d'anar acompanyades amb una memòria en què s'especifique l'aplicació de les mesures objecte de l'estudi a què s'adjuntarà la justificació dels llocs de treball creats, així com les factures i l'acreditació del pagament dels servicis externs contractats.  
TÍTOL V  
Altres mesures de suport a la creació d'ocupació estable  
Article 44. Objecte  
L'objecte del present Programa és donar suport a la regularització del treball per compte d'altri realitzat per treballadors a domicili en els termes que preveu l'article 13 de l'Estatut dels Treballadors, així com el de les persones contractades per a la realització de treball domèstic i d'atenció de persones dependents la relació laboral de les quals es contempla en l'article 2.1.b) del referit Estatut, a fi d'incentivar la formalització escrita dels contractes, facilitar la conciliació de la vida familiar i laboral i millorar la inserció laboral de certs col·lectius de treballadors desocupats.  
Article 45. Accions susceptibles de suport i quantia de l'ajuda  
1. Les accions susceptibles de suport són:  
a) Contractacions indefinides a jornada completa i a temps parcial, amb una duració mínima de 20 hores setmanals.  
b) Transformacions en indefinits dels contractes temporals o de duració determinada, siga quina siga la modalitat contractual objecte de la transformació i siga quina siga la data de la subscripció. Tant el contracte que calga transformar com el contracte indefinit hauran de tenir una jornada mínima de 20 hores setmanals. Els contractes indefinits tindran, com a mínim, una duració de jornada igual a la que tenia el contracte que calga transformar.  
2. Les ajudes previstes en el present capítol consisteixen en una subvenció, per la contractació a jornada completa, de forma directa o mitjançant transformació, de 4.400 euros per la formalització de cada contracte de treball a domicili, i de 2.400 euros per als contractes per a la realització del treball domèstic i d'atenció de persones dependents. Aquestes quanties es reduiran proporcionalment en els supòsits de contractació a temps parcial, amb una duració mínima de 20 hores setmanals.  
Article 46. Requisits dels treballadors  
Els treballadors que siguen contractats de forma indefinida hauran de complir, quant a la situació de desocupació, els requisits exigits per la legislació vigent, i hauran d'estar inscrits com a desocupats en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada.  
DISPOSICIONS ADDICIONALS  
Primera  
De conformitat amb el que estableix la Llei 15/2005, de 26 de desembre, de Pressupostos de la Generalitat per al 2006, les ajudes regulades en la present ordre es finançaran a càrrec del capítol IV del subprograma 322.51, .Foment d'ocupació., del Servici Valencià d'Ocupació i Formació, per un import global màxim de 34.443.254 € segons el detall de línies i d'imports que s'especifica a continuació:  
a) Les ajudes per a contractació indefinida inicial establides en el títol II i títol V de l'ordre es finançaran a càrrec del capítol 4, codi línia T5605000 per un import global màxim de 7.000.000 €, dels quals 2.502.500 € estan finançats pel Fons Social Europeu, i es distribueixen territorialment:  
. 2.450.000 € per a atendre els expedients d'aquestes ajudes que es resolguen per la Direcció Territorial d'Ocupació d'Alacant.  
. 700.000 € per a atendre els expedients d'aquestes ajudes que es resolguen per la Direcció Territorial d'Ocupació de Castelló.  
. 3.850.000 € per a atendre els expedients d'aquestes ajudes que es resolguen per la Direcció Territorial d'Ocupació de València.  
b) Les ajudes per a la transformació en indefinits dels contractes temporals establides en el títol III i títol V de l'Ordre es finançaran a càrrec del capítol 4, codi línia T5607000, per un import global màxim de 8.240.000 €, dels quals 3.500.000 € estan finançats pel Fons Social Europeu, i es distribueixen territorialment:  
. 2.884.000 € per a atendre els expedients d'aquestes ajudes que es resolguen per la Direcció Territorial d'Ocupació d'Alacant.  
. 1.000.000 € per a atendre els expedients d'aquestes ajudes que es resolguen per la Direcció Territorial d'Ocupació de Castelló.  
. 4.356.000 € per a atendre els expedients d'aquestes ajudes que es resolguen per la Direcció Territorial d'Ocupació de València.  
c) Les ajudes per a la reordenació de la jornada de treball i la conciliació de la vida familiar i laboral establides en el títol IV de l'esmentada Ordre, es finançaran a càrrec del capítol 4, codi línia T3306000, per un import global màxim de 585.000 €, dels quals 353.500 € estan finançats pel Fons Social Europeu, i es distribueixen territorialment:  
. 200.000 € per a atendre els expedients d'aquestes ajudes que es resolguen per la Direcció Territorial d'Ocupació d'Alacant.  
. 60.000 € per a atendre els expedients d'aquestes ajudes que es resolguen per la Direcció Territorial d'Ocupació de Castelló.  
. 325.000 € per a atendre els expedients d'aquestes ajudes que es resolguen per la Direcció Territorial d'Ocupació de València.  
d) Les ajudes per a despeses de guarderia, establides en el capítol III del títol II de l'ordre, es finançaran a càrrec del capítol 4, codi línia T0216000, per un import global màxim de 200.000 €, dels quals 150.000 € estan finançats pel Fons Social Europeu i es distribueixen territorialment:  
. 70.000 € per a atendre els expedients d'aquestes ajudes que es resolguen per la Direcció Territorial d'Ocupació d'Alacant.  
. 20.000 € per a atendre els expedients d'aquestes ajudes que es resolguen per la Direcció Territorial d'Ocupació de Castelló.  
. 110.000 € per a atendre els expedients d'aquestes ajudes que es resolguen per la Direcció Territorial d'Ocupació de València.  
Segona  
En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració de la Generalitat Valenciana, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què obren, i que no hagen transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per altres mitjans els requisits a què es refereix el document.  
Tercera  
1. Les ajudes que es concedisquen a l'empara de la present ordre tindran la consideració de subvencions públiques, i es regiran en allò no disposat per aquesta, pels preceptes en vigor del Text Refós de la Llei d'Hisenda Pública de la Generalitat Valenciana i pels preceptes de caràcter bàsic de la Llei 38/2003, de 17 de novembre, General de Subvencions, de conformitat amb el que disposa l'apartat primer de la disposició final primera d'aquesta.   
2. Les ajudes a la contractació regulades en la present convocatòria són ajudes d'estat de finalitat regional autoritzades a la Comunitat Valenciana per la Comissió Europea a l'empara de l'apartat 3 de l'article 87 del Tractat CE (referències d'autorització: N101/01 i N141/01).  
3. L'ajuda per a despeses de guarderia regulada en la present ordre està sotmesa al règim d'ajudes de minimis, establit en el Reglament (CE) núm. 69/2001, de 12 de gener de 2001, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOCE de data 13 de gener de 2001, en el cas que les beneficiàries siguen empreses; persones físiques o jurídiques, amb independència de la forma jurídica adoptada per a la constitució.  
DISPOSICIONS FINALS  
Primera   
Es faculta la directora general del SERVEF per a dictar totes les instruccions que siguen necessàries per a l'execució i el desenvolupament del que disposa aquesta ordre, i es delega en ella la competència per a l'ampliació dels terminis de presentació d'instàncies i de justificacions, amb caràcter excepcional, sempre que concórreguen en l'expedient circumstàncies degudament motivades que impossibiliten la presentació de la justificació en els terminis assenyalats en la present ordre. La directora general del SERVEF podrà autoritzar l'ampliació d'aquests terminis fins a la data de tancament de l'exercici pressupostari corresponent, dins dels límits legalment establits.  
Segona  
La present ordre entrarà en vigor l'endemà de la publicació en el Diari Oficial de la Generalitat.  
Contra el present acte, que esgota la via administrativa, els interessats podran interposar un recurs contenciós administratiu en el termini de dos mesos a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent. Quan la interessada siga una administració local, podrà efectuar un requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la publicació, en els termes que preveu l'article 44 de la Llei 29/1998.  
València, 21 de juny de 2006  
El conseller d'Economia, Hisenda i Ocupació,  
GERARDO CAMPS DEVESA.